Predkladacia správa

Návrh na určenie gestorských ústredných orgánov štátnej správy zodpovedných za prebratie a aplikáciu smerníc sa predkladá na základe bodu C.1. uznesenia vlády SR č. 1232/2002 z 13. novembra 2002 a predstavuje štrnástu aktualizáciu pôvodného gestorstva smerníc prijatého uznesením vlády SR č. 962/2001 z 10. októbra 2001, s aktualizáciami uskutočnenými uzneseniami vlády SR č. 780/2002 z 10. júla 2002, č. 1232/2002 z 13. novembra 2002, č. 246/2003 z 2. apríla 2003, č. 983/2003 zo 14. októbra 2003, č. 266/2004 z 31. marca 2004,  č. 940/2004 zo 6. októbra 2004, č. 253/2005 zo 6. apríla 2005, č. 761/2005 z 5. októbra 2005, č. 308/2006 z 12. apríla 2006, č. 819/2006 zo 4. októbra 2006, č. 294/2007 z 28. marca 2007, č. 845/2007 z 3. októbra 2007 a č. 204/2008 z 2. apríla 2008. 
 	 
Cieľom materiálu je určenie gestorských rezortov (príp. aj spolugestorov) zodpovedných za prebratie a aplikáciu smerníc do slovenských všeobecne záväzných právnych predpisov.  
  
Návrh na určenie gestorstva obsahuje 72 smerníc, ktoré boli uverejnené v Úradnom vestníku Európskej únie od poslednej aktualizácie v období od 1. februára 2008 do 31. júla 2008. Termíny ich prebratia do slovenského právneho poriadku sú určené vo väzbe na termíny prebratia smerníc platné pre členské štáty EÚ. 
  
Predložený návrh na určenie gestorských ústredných orgánov štátnej správy zodpovedných za prebratie a aplikáciu smerníc nemá finančné, ekonomické, environmentálne vplyvy, ani vplyvy na zamestnanosť a podnikateľské prostredie.

Materiál bol predmetom medzirezortného pripomienkového konania od 15. augusta 2008 do 28. augusta 2008. Spôsob zapracovania jednotlivých pripomienok je uvedený v časti vyhodnotenie pripomienkového konania. Materiál sa predkladá na rokovanie vlády SR bez rozporov.